**Beszámoló**

**Kardoskút Község Önkormányzatának Képviselő-testülete részére, a Móra Ferenc Közösségi Színtér működése napirendi ponthoz.**

Tisztelt Képviselő-testület!

A 2021. évi beszámolóm óta eltelt időszakban történtekről az alábbiakban adok számot. Az önkormányzati fenntartású létesítmény elnevezésében a művelődési házról közösségi színtérre módosult, ám a kötelező- és vállalt közművelődési feladatellátás tekintetében nem történt változás.

A tavaly októberi beszámolóm után a 2021. év utolsó felében eredményesen megrendezésre kerültek az alábbi programok:

Őszi szünetben a XV. Tökös buli, amely minden korosztály számára kedvelt hagyományos kézműves programunk.

Novemberben a Déryné Pályázat réven a János vitéz című előadás részesei lehettünk, amely nagy apparátussal igazi színház élményt hozott el a kultúrház falai közé.

Az adventi időszakban minden vasárnap meggyújtottuk a községi koszorún a gyertyát, amely alkalmakon műsorral kedveskedett az érdeklődőknek a fiatalság, a nyugdíjas klub, az önkormányzati dolgozók és a színjátszók.

Lakossági kezdeményezésre heti rendszerességgel felnőtt tánctanfolyam zajlott március közepéig, amely a Kardoskút Községért Közalapítvány által felkarolt jótékonysági bálon való közreműködéssel zárult, 2022. március 12-én. A jótékonysági bálnak díjmentes helyszínt biztosítottunk.

Márciusban a helyi nyugdíjas klub nőnapi vacsorás rendezvénye került megszervezésre, mint hagyományos program.

A nemzeti ünnep alkalmából a fiatalság műsorával és ünnepi beszéddel megrendezésre került a Hősök Emlékművénél a községi megemlékezés.

A tavalyi évben a Nemzeti Művelődési Ház által meghirdetett „**A kistelepülési önkormányzati rendezvények támogatása”** elnevezésű pályázaton bruttó 1 millió forintot nyertünk. A pályázatban szereplő megvalósítás eredetileg a 2021. évi szilveszteri rendezvényt célozta meg. Az NMI-hez kérvényt nyújtottunk be, mert nem vállaltuk fel a járványhelyzet miatt az élőzenés, étkezéssel zajló programunk megszervezését, így az időpont módosítás engedélyezése után, 2022. április 23-án sikeresen lebonyolítottuk helyi lakosaink megelégedésére.

Szintén áprilisban a húsvéti ünnep előtt a településen a helytörténeti kiállítóhellyel közösen ismét megszerveztük a húsvétváró programot az Oncsa házban, amely családi-baráti esemény évről-évre.

A május gazdag programokban telt el. 3-án Anyák napi vacsorás összejövetelt tartottunk a nyugdíjas klubban, ahol az általános iskolás korú gyerekek versekkel, énekekkel köszöntötték a nagymamákat.

Május 25-én csatlakoztunk az országos sportnaphoz, a Kihívás napján. Az esti viharos, esős időjárás kicsit lerövidítette a rendezvény végét, de ettől függetlenül jól telt a nap. A közösségi vacsora elkészítéséhez a helyi turisztikai egyesület nyújtott segítséget.

Május 28-án a Kardoskút Községért Közalapítvány gyermeknapjának lebonyolításához adtunk segítséget és biztosítottuk a helyszínt. Az esős időjárás ellenére kellemes kikapcsolódásban volt részük a gyermekeknek és családjaiknak.

Másnap, a Hősök napja megemlékezésre került sor a történelmi egyházakkal közös szervezésben a templomkertben.

Május utolsó napján a hagyományos pünkösdi szalonnasütést megtartottuk a közösségi színtér udvarán.

Június 4-én, a helyi civil szervezetekkel közösen került megszervezésre és lebonyolításra a jótékonysági bál, az általános iskola felújítása javára. Ennek keretében babakiállítást rendezett be Nagyné Szöllősi Teréz és Geiszt Józsefné, - szintén az adománygyűjtés céljára -, amely 2 hétig állt az érdeklődők előtt nyitva.

Júniusban a Békés Megyei Könyvtár Tevan család életét és munkásságát bemutató vándorkiállítást fogadtuk június 13-a és július 1-je között.

Június 25-én, a Kardoskúti Faluszépítő és Turisztikai Egyesület szervezésében a Pusztaközponti Olvasókör adott helyet a Pusztatalálkozó rendezvénynek.

Július 16-án megrendezésre került a XXI. Kardoskúti Falunap, amely több újabb attrakcióval is bővült, illetve változott a korábbi évekhez képest. A nap folyamán veterán és egyedi építésű járműveket fogadtunk több településről. A szervezésben és a lebonyolításban helyi lakosok voltak a segítségemre. Igen nagy volt az érdeklődés a programrész iránt. A főzőverseny is változott a korábbiakhoz képest, mivel díjmentesen kapták a hús alapanyagot a résztvevők. A szándék elérte a célját, hiszen közel húsz nevezés érkezett, sok helyi lakos és család, illetve baráti csapat csatlakozott a közösségi eseményhez. A falunap több szabadidős és kulturális lehetőséggel várta a látogatókat.

Július utolsó hetében elkezdődött a kéthetes nyáriszüneti Erzsébet tábor, amely augusztus 5-ig tartott. A gyermekek számát és a bekapcsolódó családokat tekintve az idei év rekordokat döntött. Az idén 30 általános iskolás korú gyermek vett részt a táborban. Sajnos naponta figyelni kellett a családoknál tapasztalható betegségek miatt az egészségügyi- és létszámhelyzetre. Ez utóbbi a résztvevők számát tekintve kisebb nehézséget okozott, mivel a pályázati létszámot tartani kell. Több gyermekcserét is kellett foganatosítanunk, a programoknál a nagy nyári forróság miatt időpontváltozásokat kérni a hatóságtól. Az biztos, hogy ennyi fejtörés még nem volt, mint az idén, ettől függetlenül rendben és programokban dúsan zajlott le a tábor. A pénzügyi és szakmai elszámolást beadtuk, bízom benne, hogy elfogadják az elszámolásokat.

Augusztusban megtartottuk - a tavalyi év után ismételten - a Nyárzáró zenés estünket, amelynél a helyi turisztikai egyesület tagjai nyújtottak segítséget a vendégek vacsoráztatásához. A Dareh Bázis Zrt.-től nyertünk 150 ezer forint támogatást a rendezvényhez.

Szeptember 14-én megalakult az 5 fős Települési Értéktár Bizottság, amely a helyi értékeket veszi számba és ennek folyományaként a jövőben pályázatok segítségével kardoskúti kiadványt és erre épülő rendezvényeket szeretnénk megvalósítani. A bizottság elnökének a tagok személyemet választották meg.

Szeptember 17-én, a Fehértó Napja rendezvény sikeresen lezajlott a Körös-Maros Nemzeti Parkkal közös lebonyolításban Pusztaközponton, az Olvasókörnél.

Szeptember 30-án községi szinten zenés műsorral és ebéddel köszöntöttük a település időskorú lakosait. A hagyományos, szép rendezvényre örömmel jöttek el az időskorúak.

Október 1-én, a Kardoskút Községért Közalapítvány Egészségnapja került megrendezésre, amelyhez a kultúrház biztosította a helyet és a technikai lebonyolítást.

Október 4-én a helyi nyugdíjas klub idősek napi vacsorás estjét tartotta meg.

Októberben a nemzeti ünnep alkalmából ünnepi megemlékezést tartunk, a műsorban közreműködőként a helyi óvodásaink lettek felkérve.

Az év további programjai az éves programterv szerint szintén leszervezésre kerültek. A lebonyolítást tekintve nem tudjuk mit hoz a közeljövő, hiszen az előírásokat betartva, a lehetőségek figyelembevételével sem szeretném a helyi lakosság egészségének veszélyeztetését a vírushelyzet miatt. Úgy gondolom, hogy a vidéki vendégek számára is nyitott, nagyobb látogatottságú rendezvényeket kellő óvatossággal kell kezelni, ám a novemberi bál szervezése is folyamatban van.

A helyben működő csoportjaink tekintetében elmondható, hogy rendszerességgel van aerobic utána levezető jóga, nyugdíjas klub, egészségtorna, gerinctorna időszakonként kreatív kör. Az ifjúság időszakonként találkozik az udvari ifjúsági teremben. A színjátszó kör ismételten megkezdi működését.

Az edzőtermet szívesen használja a lakosság. Az idénre 20 fő regisztrált tagunk van.

Az épület egyes helyiségeit a lakosság részére díjmentesen, közüzemi hozzájárulás fejében, illetve néhány cég és mozgó vásárosok részére adtuk ki terembérleti díj ellenében. Jellemzően néhány helyi lakos kér rendszeresen saját célú összejöveteleire termet vagy az olvasókört.

A községi könyvtár működése folyamatos. 40 fő beiratkozott van, a kölcsönzések és a napi és havilapok helyben olvasása a jellemző. Szolgáltatásaink közül az információkérés sűrűbben, a fénymásolás eseti jelleggel szokott előfordulni. Néhány alkalommal könyvtárközi kölcsönzéssel Orosházáról szoktam könyvet kérésre hozni, amely nálunk nem található meg. Programok tekintetében a nyári szünetben a gyerekeknek két foglalkozást finanszírozott, illetve új könyveket vásárolt részünkre a KSZR keretében a megyei könyvtár. A decemberi Mikulás programunkat is szeretném a könyvtári szolgáltató rendszer normatívájából lekérni.

A szakmai továbbképzések, megbeszélések és előadások hetente szerdai napokon online zajlanak a Nemzeti Művelődési Intézet szervezésében.

A közösségi színtér munkavállalóit tekintve egy személyi változás történt, mivel a takarító-gondnok munkakört ellátó kolléganő nyugdíjba vonult. Új munkavállaló kezdte meg 2022. október 1-től a feladatellátást a közösségi színtérben.

A Móra Ferenc Közösségi Színtér nevében köszönöm a tisztelt Képviselő-testületnek a működéshez nyújtott anyagi támogatást. Bízom benne, hogy a lakosság minél nagyobb megelégedésére tudjuk fordítani mindezt a jövőben is. Felmerülő kérdéseikre személyesen válaszolok a testületi ülés keretében.

Kardoskút, 2022. október 12.

Vargáné Neller Borbála Tünde, sk.

művelődésszervező