**Beszámoló**

**Kardoskút Község Önkormányzata Képviselő-testülete részére, a Kardoskúti Hírmondó kiadása napirendi ponthoz.**

Tisztelt Képviselő-testület!

A Kardoskúti Hírmondó kiadásával kapcsolatban az alábbi tájékoztatást adom.

Az idei évben a kiadás tekintetében a 12. évfolyamot zárjuk hamarosan. A 2022. évben a korábbi pandémiás időszakhoz viszonyítva a helyi újság megjelenési gyakorlata visszatért a megszokott rendhez. A tavaly októberi beszámolóm óta megjelentettük a 2021. évi decemberi számot, majd a 2022. évben eddig 3 lapszám jelent meg. A karácsonyi ünnepnapok előtti megjelenéssel tervezzük az év végi 4. számot, amelyben megjelenik a már megszokott éves A/3-as színes fali lapnaptár.

A Kardoskúti Hírmondóban az eddigi gyakorlatnak megfelelően a legfontosabb helyi közérdekű híreket, információkat adjuk közre. Az újság megjelenése, terjedelme a közlendők mennyiségétől függően változik, az idei eddigi lapszámok mind 16 oldal terjedelműek lettek.

A szerkesztőségi fogadóóra hivatalos ideje keddenként, 14.30-16.30 óra között van a közösségi színtérben. Emellett az újság e-mail címén is bárki megkereséssel élhet szerkesztőségünk felé. Az előző időszakban nem volt lakossági megkeresés.

A szerkesztőségi munkáról röviden: tagjaink továbbra is munka mellett, díjmentesen végzik tevékenységüket. A tagokkal a kapcsolattartás többnyire e-mailezés formájában vagy telefonon keresztül történik. A szerkesztőség tagjai: Barna Imre László, Felföldi László és Vargáné Neller Borbála Tünde felelős szerkesztő. Fekete Zita és Radics Vivien tagok szülési szabadságon vannak, emiatt nem tudnak részt venni tevőlegesen a szerkesztőségben. Emiatt kérném Fekete Zita és Radics Vivien szerkesztőségi tagságát a helyettesítés időszakára megszüntetni. Új tagként kérném dr. Francziszti-Lazányi Magda kirendeltség-vezetőt felvenni. A közösségi színtér névváltozása és a tagcserék tekintetében adatmódosítást kell hivatalosan is kérni az illetékes média hatóságtól. Ennek jogi hátterének utána kell hivatalosan is járni.

Évek óta a békéscsabai Kolorprint Kft. végzi az újság nyomdai kivitelezését. A lap esztétikailag megfelelő, az általunk leadott nyomdakész anyag mindig az elvárható határidőn belül elkészül. Munkájukkal elégedettek vagyunk, a továbbiakban is jó együttműködést várunk.

A törvényi kötelezettségnek eleget téve a megjelenéseket követően a kötelespéldányokat az Országos Széchenyi Könyvtár (6 példány), illetve a Békés Megyei Tudásház és Könyvtár részére (2 példány) megkapja. Emellett községi könyvtárunk is megőriz belőle egy-egy példányt az SzMSz-nek megfelelően.

A fentiek ismeretében szívesen válaszolok a testületi ülésen felmerülő kérdéseikre.

Kardoskút, 2022. október 11.

Vargáné Neller Borbála Tünde, sk.

   felelős szerkesztő